
Milyen ma pedagógusnak lenni?

Kulcsszavak: Oktatás, pedagógusok, mentális-egészség, munkaelégedettség
Az oktatás területén dolgozó pedagógusok mentális egészsége és elégedettsége nagyban befolyásolja az oktatási rendszer megfelelő és hatékony működését, de a diákok társas-szociális és személyiségbeni fejlődését, valamint teljesítményét. Jelen kutatás célja, hogy aktuális képet mutasson a pedagógusok mentális egészségét meghatározó és azzal összefüggésben lévő tényezőkről, így a jóllét-érzetről, munkahelyi elégedettségükről, az őket ért stressz hatásairól és a kiégés mértékéről.
A vizsgálat célcsoportja a különböző típusú oktatási intézményekben dolgozó pedagógusok. A vizsgált konstruktumok mérésére összeállított kérdőív csomag felvétele online formában történik, hólabda módszerrel. A kapott adatok statisztikai elemzésével várhatóan átfogó képet kapunk arról, hogy milyen a pedagógusok aktuális mentális egészségi állapota, illetve, hogy a munkahelyi elégedettség, a pszichés jóllét-érzet, a kiégés és az észlelt stressz milyen módon és mértékben van hatással arra.
Az eredmények nemcsak az oktatási rendszer számára lehetnek hasznosak, de abban is segíthetnek, hogy meghatározhassuk azokat a módszereket, intervenciós formákat és programokat, amelyek támogathatják a pedagógusokat saját erősségeik fejlesztésében, a kiégés megelőzésben és a jóllét-érzet növelésében. Kutatásunk eredményei hozzájárulhatnak a legégetőbb és legszükségesebb beavatkozási pontok meghatározásához annak érdekében, hogy a pedagógusokra való tudatos odafigyelés mentén, de a diákok érdekében is, a jelenlegi gyakorlatban elinduljon egy pozitív változás.



